**Gündogaryň beýik akyldary we nusgawy şahyry Magtymguly Pyragynyň**

**doglan gününiň 300 ýyllygy mynasybetli Magtymguly adyndaky**

**Türkmen döwlet uniwersiteti bilen “Türkmenistan” gazetiniň bilelikde**

 **2024-nji «Pähim-paýhas ummany Magtymguly Pyragy» ýylynda ýurdumyzyň ýokary okuw mekdepleriniň talyplarynyň arasynda**

**“Döwrüň özgertmeleri – ýaş žurnalistleriň gözi bilen” atly makala ýazmak boýunça geçirilýän bäsleşigiň**

**DÜZGÜNNAMASY**

Berkarar döwletiň täze eýýamynyň Galkynyşy döwründe Türkmenistan Diýarymyzda Watanymyzy kuwwatly döwlete öwürmegiň röwşen ýolunda beýik geljegimize gönükdirilen tutumly işler amala aşyrylýar. Hormatly Prezidentimiziň baştutanlygynda Garaşsyz, hemişelik Bitarap Türkmenistan ýurdumyz durmuş-ykdysady taýdan durnukly ösüşlere, belent özgerişlere eýe bolýar. Gahryman Arkadagymyzyň öňdengörüjilikli başlangyçlary, Arkadagly Gahryman Serdarymyzyň il bähbitli, ýurt ähmiýetli belent maksatlary ýaş nesiller üçin görelde mekdebi bolup hyzmat edýär.

Türkmenistanyň Prezidentiniň 2021-nji ýylyň 12-nji fewralynda çykaran «Gündogaryň beýik akyldary we nusgawy şahyry Magtymguly Pyragynyň doglan gününiň 300 ýyllygyny bellemek hakynda» 2139-njy belgili, 2022-nji ýylyň 23-nji dekabrynda çykaran «Gündogaryň beýik akyldary we nusgawy şahyry Magtymguly Pyragynyň doglan gününiň 300 ýyllygyny dabaraly bellemek boýunça geçirilmeli çäreleriň Meýilnamasyny tassyklamak hakynda» 371-nji belgili Kararlaryna laýyklykda, beýik söz ussady we akyldar şahyr Magtymguly Pyragynyň doglan gününiň 300 ýyllygyny halkara derejesinde bellemek boýunça işler giň gerimde alnyp barylýar.

«Gündogaryň beýik akyldary we nusgawy şahyry Magtymguly Pyragynyň doglan gününiň 300 ýyllygyny dabaraly bellemek boýunça Türkmenistanyň Bilim ministrligi tarapyndan 2024-nji «Pähim-paýhas ummany Magtymguly Pyragy» ýylynda geçirilmeli çäreleriň Meýilnamasyna» laýyklykda, ýaşlary ata-babalarymyzyň ynsanperwer ýörelgesi esasynda milli ruhda terbiýelemek, olaryň watansöýüjilik, agzybirlik, jebislik duýgularyny, ata Watanymyza, merdana halkymyza bolan buýsanjyny has-da ösdürmek, Gahryman Arkadagymyzyň, Arkadagly Gahryman Serdarymyzyň milli mirasymyza, edebi we taryhy şahsyýetlerimize, ruhy-ahlak gymmatlyklarymyza goýýan sarpasyny ýaýbaňlandyrmak hem-de talyplaryň döredijilik başarnyklaryny ýüze çykarmak maksady bilen, akyldar şahyrymyz Magtymguly Pyragynyň doglan gününiň 300 ýyllygy mynasybetli Magtymguly adyndaky Türkmen döwlet uniwersiteti bilen “Türkmenistan” gazetiniň redaksiýasy bilelikde 2024-nji «Pähim-paýhas ummany Magtymguly Pyragy» ýylynda ýurdumyzyň ýokary okuw mekdepleriniň talyplarynyň arasynda makala ýazmak boýunça “Döwrüň özgertmeleri – ýaş žurnalistleriň gözi bilen” atly döredijilik bäsleşigi yglan edilýär.

**Umumy düzgünler**

Şu Düzgünnama Gündogaryň beýik akyldary we nusgawy şahyry Magtymguly Pyragynyň doglan gününiň 300 ýyllygyny dabaralandyrmak hem-de döredijilik bilen meşgullanýan ýaşlary höweslendirmek maksady bilen, ýurdumyzyň ýokary okuw mekdepleriniň talyplarynyň arasynda “Döwrüň özgertmeleri – ýaş žurnalistleriň gözi bilen” atly makala ýazmak bäsleşigini guramagyň we geçirmegiň kadalaşdyryjy resminamasy bolup, ony geçirmegiň tertibini kesgitleýär.

Bu döredijilik bäsleşigi türkmen halkynyň Milli Lideri Gahryman Arkadagymyzyň beýik başlangyçlary esasynda we Arkadagly Gahryman Serdarymyzyň parasatly ýolbaşçylygynda Berkarar döwletiň täze eýýamynyň Galkynyşy döwründe ýurdumyzda alnyp barylýan tutumly işleriň mynasyp waspyny ýetirýän, olary çeper beýan etmegi başarýan zehinli ýaşlary ýüze çykarmaga gönükdirilendir.

**Döredijilik bäsleşiginiň maksady**

* türkmen halkynyň Milli Lideri Gahryman Arkadagymyzyň we Arkadagly Gahryman Serdarymyzyň ýaşlaryň arasynda döredijilik bäsleşiklerini yzygiderli geçirmek barada tabşyryklaryny ýerine ýetirmek maksady bilen, ýurdumyzyň ýokary okuw mekdepleriniň talyplarynyň Berkarar döwletiň täze eýýamynyň Galkynyşy döwründe ýurdumyzda alnyp barylýan tutumly işleriň mynasyp waspyny ýetirýän, olary çeper beýan etmegi başarýan, zehinli ýaşlary ýüze çykarmak;
* döredijilik bilen meşgullanýan talyplaryň başarnyklaryny ösdürmek;
* ýurdumyzyň ýokary okuw mekdepleriniň arasynda döredijilik hyzmatdaşlygyny we dürli hünärlerde okaýan talyplaryň makala ýazmak başarnyklaryny ösdürmek.

**Döredijilik bäsleşiginiň wezipesi**

* talyplaryň döredijilik bilen işjeň meşgullanmaklaryna itergi bermek;
* ýokary okuw mekdepleriniň talyplarynyň özara döredijilik hyzmatdaşlygyny ösdürmek.

**Döredijilik bäsleşigine hödürlenilýän makalalar aşakdaky**

**şertler esasynda bahalandyrylýar:**

* makalanyň mazmunynyň açylyp görkezilişi, maglumatlaryň takyk we aýdyň beýan edilişi;
* täsirlilik, diliň çeperçilik serişdeleriniň dogry hem ýerlikli ulanylyşy;
* makalanyň tekstiniň grammatik hem-de stilistik taýdan sagdynlygy;
* awtoryň öz şahsy pikirlerini we garaýyşlaryny beýan edip bilşi.

Bäsleşige hödürlenilýän eserlerde (makalalarda, oçerklerde, söhbetdeşliklerde) hormatly Prezidentimiz Serdar Berdimuhamedowyň parasatly baştutanlygynda ýurdumyzda durmuşa geçirilýän beýik işler, şanly seneler mynasybetli ulanylmaga berilýän desgalar we olarda alnyp barylýan işler, ýola goýlan önümçilik ugurlary, dünýäde parahatçylygy we ynanyşmagy pugtalandyrmakda Türkmenistanyň öňe sürýän başlangyçlarynyň ähmiýeti, olaryň many-mazmuny, gazanylýan üstünlikler anyk mysallar arkaly publisistik äheňde açylyp görkezilmelidir. Anyk kärhanalar barada ýazylan makalalar ýörite baryp görlüp, anyk täsirler, maglumatlar esasynda ýazylmalydyr. Zähmet adamlary, jemgyýetiň öňdebaryjylary hakyndaky oçerkleriň, aýratyn ugurlar boýunça taýýarlanylýan söhbetdeşlikleriň, makalalaryň täsirli, maglumatlara baý, diliniň çeper we şireli bolmagy hökmanydyr. Önümçilik kärhanalaryna, binalara baryp ýazmak islän talyplary “Türkmenistan” gazetiniň redaksiýasy degişli edaralar bilen ylalaşyp, ugrukdyryp biler.

 **Döredijilik bäsleşigini guramagyň we geçirmegiň tertibi**

**-** döredijilik bäsleşigine ýurdumyzyň ýokary okuw mekdepleriniň talyplary gatnaşyp bilerler;

**-** döredijilik bäsleşigi I we II derejeler boýunça geçiriler;

**-** I derejä žurnalistika hünärinde okaýan talyplar, II derejä bolsa beýleki hünärlerde bilim alýan talyplar gatnaşyp biler;

**-** döredijilik bäsleşigine gatnaşmaga isleg bildirýän awtor baradaky maglumatlar (*gatnaşýanyň ady, familiýasy, bilim alýan ýokary okuw mekdebi, hünäri, okaýan ýyly we el telefon belgisi*) makalanyň ahyrynda doly görkezilmeli;

**-** döredijilik bäsleşigine awtoryň öň hiç ýerde çap edilmedik 1 makalasy “Döwrüň özgertmeleri – ýaş žurnalistleriň gözi bilen” *atly makala ýazmak bäsleşigine»* diýen ýazgy bilen hödürlenilmeli;

**-** makala talybyň okaýan ýokary okuw mekdebiniň elektron salgysyndan ýa-da awtoryň şahsy elektron salgysyndan Magtymguly adyndaky Türkmen döwlet uniwersitetiniň elektron salgysyna (turkmenuniwersitetitdu@gmail.com) ýa-da «Türkmenistan» gazetiniň elektron salgysyna (turkmenistan-gazeti@sanly.tm) iberilmeli;

**-** makalalar 2024-nji ýylyň 10-njy noýabryndan 2024-nji ýylyň 15-nji dekabryna çenli kabul edilýär;

**-** bäsleşigiň netijeleri baradaky maglumatlar Magtymguly adyndaky Türkmen döwlet uniwersitetiniň resmi web saýtynda (*tdu.edu.tm*) ýerleşdirilýär.

**Bäsleşigiň ýeňijilerini sylaglamak**

* bäsleşige hödürlenen işler Magtymguly adyndaky Türkmen döwlet uniwersitetiniň professor-mugallymlaryndan we “Türkmenistan” gazetiniň redaksiýasyndan düzülen emin agzalary tarapyndan seljerilýär hem-de I we II derejeleri boýunça eminler topary tarapyndan berlen ballaryň esasynda ýeňijiler kesgitlenilýär;
* makala bäsleşiginde ýeňiji bolan žurnalistika hünärli talyplar üçin 1 sany I orun,
2 sany II orunlar, 2 sany III orunlar;
* ýokary okuw mekdepleriň beýleki hünärler boýunça bilim alýan talyplary üçin
1 sany I orun, 2 sany II orunlar, 2 sany III orunlar
* döredijilik bäsleşiginiň ýeňijileri 2024-nji ýylyň dekabr aýynyň üçünji ongünlüginde yglan edilip, Magtymguly adyndaky Türkmen döwlet uniwersitetiniň rektorlygynyň we “Türkmenistan” gazetiniň redaksiýasynyň I, II, III derejeli diplomlary we höweslendiriji hormat hatlary hem-de uniwersitetiň Kärdeşler arkalaşygynyň ilkinji guramasy tarapyndan ýadygärlik sowgatlary bilen sylaglanylýar.